ลุ้นกม.บำนาญวันนี้
ร่นเวลาเปลี่ยนสิทธิเร็วขึ้นแค่กลางปีหน้าพนักงานม.รัฐขรก.ท้องถิ่นได้ด้วย
9 ต.ค. 2557

ร่นเวลาเปลี่ยนสิทธิเร็วขึ้นแค่กลางปีหน้าพนักงานม.รัฐขรก.ท้องถิ่นได้ด้วย
สภานิติบัญญัติฯ เตรียมลงมติวันนี้ ให้เวลาแจ้งความประสงค์ภายใน 30 มิ.ย. 2558
การประชุมสภานิติบัญญัติแห่งชาติ (สนช.) ในวันที่ 9 ต.ค.นี้ จะมีการพิจารณาร่างพระราชบัญญัติ (พ.ร.บ.) การกลับไปใช้สิทธิในบำเหน็จบำนาญตาม พ.ร.บ.บำเหน็จบำนาญข้าราชการ พ.ศ. 2494 ซึ่งคณะกรรมาธิการ (กมธ.) วิสามัญ ที่มีนายนรนิติ เศรษฐบุตร สมาชิก สนช.เป็นประธานคณะ กมธ.ได้พิจารณาเสร็จเรียบร้อยแล้ว และเสนอกลับมาให้ที่ประชุม สนช.ลงมติว่าจะให้ความเห็นชอบหรือไม่
ทั้งนี้ ในชั้นคณะ กมธ.ได้แก้ไขในร่าง พ.ร.บ.ในหลายจุดด้วยกัน เช่น การให้ร่าง พ.ร.บ.มีผลบังคับใช้เมื่อพ้นกำหนด 30 วัน นับตั้งแต่วันที่ประกาศในราชกิจจานุเบกษา จากเดิมที่ให้มีผลบังคับใช้ในวัน ถัดไปจากวันที่ประกาศทันที และแก้ไขให้ข้าราชการที่เป็นสมาชิกกองทุนบำเหน็จบำนาญข้าราชการ (กบข.) ก่อนเดือน มี.ค. 2540 ซึ่งประสงค์จะกลับไปใช้สิทธิบำเหน็จบำนาญตามกฎหมายเดิมนั้น ให้แสดงความประสงค์จนถึงวันที่ 30 มิ.ย. 2558 จากเดิมที่กำหนดไว้่ 30 ก.ย. 2558 
ผู้รับบำนาญที่ประสงค์จะกลับไปใช้สิทธิเดิมและมีภาระต้องคืนเงินสมทบ เงินประเดิม เงินชดเชย และผลประโยชน์ตอบแทนของเงินดังกล่าว จะต้องส่งคืนให้แก่ส่วนราชการภายในวันที่ 30 มิ.ย. 2558 อย่างไรก็ตามสามารถแบ่งชำระเงินคืนออกเป็นส่วนๆ ได้ตั้งแต่วันที่ 30 มิ.ย.-30 ก.ย. 2558 และยังกำหนดให้มีผลครอบคลุมถึงพนักงานมหาวิทยาลัยในกำกับของรัฐและข้าราชการส่วนท้องถิ่น ซึ่งเคยเป็นสมาชิก กบข.ด้วย
ก่อนหน้านี้ นายสมบัติ นราวุฒิชัย เลขาธิการ กบข. กล่าวว่า ไม่หนักใจหากข้าราชการที่มีสิทธิประมาณ 6 แสนคน เลือกกลับไปใช้สิทธิเดิม เนื่องจาก กบข.มีสภาพคล่องเพียงพอรองรับ